
Latvijas Izglītības un zinātnes darbinieku arodbiedrības 

    2026.gada 14.janvāra  Padomes sēdē,  protokols Nr. 5 
LIZDA priekšsēdētāja (*paraksts) Inga Vanaga 
Latvijas Izglītības un zinātnes darbinieku arodbiedrības

 Nelaimes gadījumu fonda nolikums

1.Vispārīgie jautājumi.
Latvijas Izglītības un zinātnes darbinieku arodbiedrības (LIZDA) Nelaimes gadījumu Fonda (turpmāk Fonds) mērķis ir sniegt materiālo palīdzību strādājošiem LIZDA biedriem, kuri cietuši nelaimes gadījumos un ir fonda reģistrā. LIZDA biedrs, kurš atbrīvots no darba sakarā ar aiziešanu pensijā, paliek fondā līdz kalendārā gada beigām. LIZDA biedrs, kurš atbrīvots no darba, kļūstot par bezdarbnieku, paliek fondā līdz kalendārā gada beigām pie nosacījuma, ja tā lemj arodbiedrības organizācija. Arodbiedrības biedram, kurš nav maksājis biedru naudu trīs mēnešus, nav tiesības izmantot fonda līdzekļus. 
Fonda līdzekļus veido strādājošo arodbiedrības biedru iemaksātās biedru naudas. 
Tiesības rīkoties ar fonda līdzekļiem ir fonda Valdei. Fonda Valde izskata LIZDA biedru, kuri cietuši nelaimes gadījumos, iesniegumus. 
Fonda Valdes sastāvu veido LIZDA Padome, iekļaujot tajā LIZDA priekšsēdētāju un vietnieku, kuri vada tās darbību. LIZDA Padome no katra novada deleģē vienu pārstāvi (Zemgale, Vidzeme, Kurzeme, Latgale un Rīga), kā arī pa vienam pārstāvim  no augstskolām. LIZDA Padome ievēl fonda Valdi uz LIZDA Padomes pilnvaru laiku. LIZDA Padome var mainīt fonda Valdes sastāvu. LIZDA priekšsēdētājas nozīmēts LIZDA biroja darbinieks veic sekretāra un grāmatveža pienākumus.

LIZDA Padomei ir tiesības pieņemt lēmumu par materiālās palīdzības piešķiršanu LIZDA Nelaimes gadījumu fonda Valdes locekļiem, izņemot LIZDA priekšsēdētāju un vietnieku.  

LIZDA Nelaimes gadījumu fonda Valdes lietvedības sekretāres darba samaksa, LIZDA Nelaimes gadījumu fonda darbības uzturēšana tiek nodrošināta no LIZDA Nelaimes gadījumu fonda līdzekļiem. 
Ņemot vērā fonda darbības rezultātus par iepriekšējo gadu un LIZDA Revīzijas komisijas pārbaudes ieteikumus, fonda Valde katru gadu pārskata materiālās palīdzības veidus un maksimālās izmaksājamās summas un savus priekšlikumus iesniedz LIZDA Valdei apstiprināšanai.
Ja arodorganizācija  saskaņā ar grafiku, nav savlaicīgi ieskaitījusi naudu paredzētajā apjomā fonda kontā, tad materiālās palīdzības izmaksas konkrētās arodorganizācijas biedriem tiek apturētas līdz laikam, kad iemaksas tiek ieskaitītas fonda rēķinā. Biedra pienākums ir pārliecināties arodorganizācijā par iemaksu veikšanu fondā.

Par katru strādājošo arodbiedrības biedru pirmorganizācija iemaksā fondā € 5,00 gadā. 
Kopējā maksimālā izmaksājamā naudas summa par nelaimes gadījumu biedram ir    € 2 500, – 
Maksājuma termiņi:

· Līdz 15.02. – iemaksā € 2,50 – par katru strādājošo biedru;
· Līdz 15.09. – iemaksā € 2,50 – par katru strādājošo biedru.
Arodorganizācijām, kam nav iespējas veikt maksājumus apstiprinātajos termiņos, sastāda individuālo maksājumu plānu.
2. Nelaimes gadījumi, par kuriem tiek izmaksāta materiālā palīdzība un izņēmumi.
Nelaimes gadījums ir pēkšņs, neparedzēts, no LIZDA biedra gribas neatkarīgs, cēloniskā sakarībā ar ārēju spēku iedarbību radies notikums, kā rezultātā nodarīts kaitējums biedra dzīvībai, veselībai vai fiziskajam stāvoklim un, tam iestājoties, atbilstoši fonda nolikumam, paredzēts materiālais pabalsts. 

Par nelaimes gadījumu uzskata sekojošus gadījumus, kas notikuši bez biedra iepriekšēja nodoma: 

· sadzīves traumas, kas radušās ne vēlāk kā 24 stundu laikā pēc ārēja spēka iedarbības, 

· ceļu satiksmes negadījumos gūtās traumas,

· slīkšana,

· siltumdūriens, saules dūriens,

· apsaldēšanās,

· apdegumi,

· zibens spēriens,

·    elektrotraumas, 

·    saindēšanās ar gāzi vai saindēšanās ar vielām, kas lietotas neuzmanības dēļ,

·   dzīvnieku kostas brūces, čūskas kodiens,
·   ērču encefalīts,
·   insekta kodiens, kā rezultātā iestājas nāve,
·   laima slimība.
Izņēmuma gadījumi, par kuriem netiek izmaksāta materiālā palīdzība.
Par nelaimes gadījumiem netiek atzīti un materiālā palīdzība netiek izmaksāta sekojošos gadījumos:
· kas iestājušies alkohola (alkohola reibums ir vienāds vai pārsniedz noteikto normu ar kādu ir atļauts vadīt transporta līdzekli), toksisku vai narkotisku vielu lietošanas rezultātā;

· kas saistīti ar pašnāvību vai pašnāvības mēģinājumu, vai citu apzinātu kaitējumu savai veselībai; 

· kam par cēloni ir psihiskas reakcijas, neatkarīgi no iemesla, kas šīs reakcijas izraisījuši;

· kas notikuši operācijas, ārstēšanas, vai citu medicīnisko procedūru laikā vai to rezultātā;

· kurus izsaukuši miesas bojājumi, iepriekš gūtas traumas, slimības - tādas kā epilepsija, cukura diabēts, miokarda infarkts, asinsrites traucējumi, mugurkaula deformācija u.c.; 

· kas radušies LIZDA biedram veicot pretlikumīgu darbību;

· kas radušies LIZDA biedram vadot transportlīdzekli bez tiesībām vadīt attiecīgās kategorijas transportlīdzekli;

· kas radušies LIZDA biedram braucot ar jebkāda veida skrejriteni, skūteri, ja nav lietoti aizsarglīdzekļi (ķivere un citi drošības līdzekļi);
· kas notikuši LIZDA biedram nirstot ar elpošanas aparātu, nodarbojoties ar klinšu kāpšanu, alpīnismu, speleoloģiju, medībām, jāšanu, izmantojot bezmotora lidmašīnas, žiroplānus, planierus, deltaplānus, kā arī, lecot ar izpletni, vai gumijas atsaitē, kā arī nodarbojoties ar jebkādu ekstrēmu sporta veidu vai hobiju; 

· kas radušies sakarā ar nepārvaramu varu, kuru puses nav varējušas paredzēt, novērst un par kurām tās nenes atbildību; 
· kas iestājušies, kad LIZDA biedrs atrodas apcietinājumā;
· arodslimības;
· inficēšanās ar trakumsērgu vai tetānusu audu traumatiska bojājuma dēļ;

· vēdera un vēdera lejas daļas trūci, izņemot gadījumus, kad tā radusies pret biedra gribu tāda ārēja mehāniska spēka rezultātā, uz kuru attiecas fonda nolikuma nosacījumi.

·   nelaimes gadījumi, kas notikuši ārpus Latvijas teritorijas.
Fonds nemaksā par nelaimes gadījumiem, kas gūti alkohola reibumā, toksisku vai narkotisku vielu lietošanas rezultātā.
3.Materiālās palīdzības saņemšanas gadījumi.
	1.
	Materiālā palīdzība kaulu lūzumu gadījumos
	Līdz € 2500,-


Kaulu lūzumu gadījumos LIZDA biedrs saņem materiālo palīdzību par lūzuma faktu saskaņā ar tabulā Nr. 1 paredzēto summu.

Kaulu lūzumiem jābūt medicīniski konstatētiem un apliecinātiem ar attiecīgiem dokumentiem.

Ja lūzumi atbilst vairākām pozīcijām, materiālā palīdzība summējas, nepārsniedzot maksimālo materiālās palīdzības summu kaulu lūzumu gadījumos.

Ja vienai pozīcijai atbilst vairāki lūzumi, materiālā palīdzība tiek aprēķināta kā par vienu lūzumu. Ja nelaimes gadījuma dēļ radušies vienas ķermeņa daļas vai vienas orgānu sistēmas vairāki bojājumi, materiālo palīdzību izmaksā par smagāko bojājumu, pēc kura paredzēta lielāka atlīdzība.

Materiālā palīdzība netiek aprēķināta un maksāta par atkārtotu lūzumu, ja lūzums noticis laikā, kad iepriekšējais vēl nav saaudzis, ko nosaka, pamatojoties uz medicīnisko dokumentāciju.

Par atvērtiem lūzumiem tabulā minētais atlīdzības apjoms tiek paaugstināts par 15%.

Komplicētu lūzumu gadījumos materiālā palīdzība var tikt paaugstināta līdz 25% no aprēķinātās materiālās palīdzības summas.
Materiālo palīdzību par kaulu lūzumiem izmaksā, pamatojoties uz licenzētas ārstniecības iestādes vai ārstējošā ārsta izdotu izziņu un rentgena uzņēmumiem, ja tādi nepieciešami.
Izmaksājot materiālo palīdzību par kaulu lūzumiem, ja aprēķinātā summa pārsniedz gada neapliekamo minimumu, no tās tiek atskaitīts iedzīvotāju ienākuma nodoklis.

	2.
	Materiālā palīdzība traumu gadījumos (izņemot kaulu lūzumus)
	Līdz € 2500,-


Traumu gadījumos materiālā palīdzība tiek izmaksāta saišu, cīpslu, mīksto audu u.c. bojājumu gadījumos, uz kuriem neattiecas materiālā palīdzība kaulu lūzumu gadījumos (saskaņā ar tabulā Nr. 1 paredzēto summu).

Miesas bojājumiem jābūt medicīniski konstatētiem, apliecinātiem ar attiecīgiem dokumentiem.

Materiālā palīdzība tiek aprēķināta procentuāli no traumu gadījumiem paredzētās summas.

Ja nelaimes gadījuma dēļ radušies vienas ķermeņa daļas vai vienas orgānu sistēmas vairāki bojājumi, materiālo palīdzību izmaksā par smagāko bojājumu, pēc kura paredzēta lielāka atlīdzība.

Materiālo palīdzību par traumu izmaksā gadījumā, ja ārstēšanās laiks ir ne mazāks par 7 diennaktīm, un tas ir jāapliecina ar ārstējošā ārsta izdotu izrakstu no ambulatorās un/vai stacionārās medicīniskās kartes.

Ja traumas atbilst vairākām pozīcijām, materiālā palīdzība summējas, nepārsniedzot maksimālo summu traumu gadījumos.

Ja notikusi autoavārija, nepieciešams slēdziens par alkohola esamību vai neesamību vadītāja organismā. Ja vadītājs ir bijis alkohola reibumā, tad pasažierim, ar kuru notikusi nelaime, netiek izmaksāta atlīdzība. (Ja biedrs brauca ar sabiedrisko transportu, tad šo normu nepielieto). 

Ja nelaimes gadījumā gūtās traumas rezultātā nepieciešama operācija, izņemot šuvju uzlikšanu u.c. nelielu ķirurģisko iejaukšanos, materiālo palīdzību var paaugstināt līdz 15% no maksimālās summas traumu gadījumos.
Izmaksājot materiālo palīdzību par traumām, ja aprēķinātā summa pārsniedz gada neapliekamo minimumu, no tās tiek atskaitīts iedzīvotāju ienākuma nodoklis.
	3.
	Slimnīcas dienas nauda
	Līdz € 600,-


Slimnīcas dienas nauda ir materiālā palīdzība, ko saņem LIZDA biedrs, ja tas nelaimes gadījuma rezultātā nokļūst stacionārā (slimnīcā) un atrodas tur kā pacients vismaz 24 stundas.

Šajā gadījumā biedrs par katru pilnu stacionārā pavadīto diennakti saņem € 6,00 materiālo palīdzību (slimnīcas dienas naudu). 

Materiālo palīdzību par ārstēšanos slimnīcā izmaksā par vienu vai vairākiem notikušiem negadījumiem kalendārā gada laikā, bet ne vairāk kā par 100 dienām kopsummā.
Materiālo palīdzību izmaksā pēc ārstēšanās kursa pabeigšanas, pamatojoties uz ārstnieciskās iestādes izziņu un, darba nespējas lapām, kurās norādīts stacionārā pavadītais laiks.

Materiālā palīdzība netiek maksāta par ārstēšanos dienas stacionāros, sanatorijās, rehabilitācijas centros un atpūtas namos.
	4.
	Dienas nauda
	Līdz € 15,00


Dienas nauda ir materiālā palīdzība, ko saņem LIZDA biedrs, ja nelaimes gadījuma rezultātā tam ir radusies pārejoša darba nespēja un tas ārstējas ambulatori (mājās).
Darba nespējas gadījumā biedrs par pirmām 3 (trīs) diennaktīm saņem materiālo palīdzību € 5,00 par katru dienu.
Dienas naudu izmaksā ne vairāk kā par 3 (trīs) darba nespējas diennaktīm vienā nelaimes gadījumā un 6 (sešām) darba nespējas diennaktīm kalendārā gada laikā.
Materiālo palīdzību izmaksā pēc ārstēšanās kursa pabeigšanas, pamatojoties uz ārstējošā ārsta izziņu.
Dienas nauda netiek maksāta:

· ja darba nespēja rodas no biedra pieteiktiem simptomiem, kurus nevar konstatēt medicīniskā izmeklēšanā;

· ja darba nespējas laikā biedrs pretēji ārsta norādījumiem atrodas darbā vai veic darba pienākumus;
· ja pienākas gan dienas nauda, gan slimnīcas dienas nauda, tad materiālo palīdzību neizmaksā par tām dienām, par kurām izmaksā slimnīcas dienas naudu.
	5.
	Materiālā palīdzība invaliditātes gadījumā 
	Līdz € 2500,-


Ja nelaimes gadījuma dēļ 1 (viena) gada laikā pēc nelaimes gadījuma notikšanas brīža Latvijas Republikas normatīvajos aktos noteiktajā kārtībā tiek piešķirta invaliditāte vismaz uz vienu gadu, tad LIZDA biedram ir tiesības saņemt vienreizēju materiālo palīdzību:

· par I invaliditātes grupu - 75% no maksimālās materiālās palīdzības summas;

· par II invaliditātes grupu - 50% no maksimālās materiālās palīdzības summas;

· par III invaliditātes grupu - 25% no maksimālās materiālās palīdzības summas.

Izmaksājot materiālo palīdzību par invaliditāti, no tās tiek atskaitītas iepriekš izmaksātās materiālās palīdzības summas par traumu, kaulu lūzumiem, ārstēšanos un tā nedrīkst pārsniegt maksimālo materiālās palīdzības summu, ja aprēķinātā summa pārsniedz gada neapliekamo minimumu, no tās tiek atskaitīts iedzīvotāju ienākuma nodoklis.

	6.
	Materiālā palīdzība nāves gadījumā 
	€ 1000,-


Ja nelaimes gadījuma tiešu seku rezultātā, kā arī 6 (sešu) mēnešu laikā pēc nelaimes gadījuma notikšanas brīža LIZDA biedrs mirst un nāve ir cēloņsakarīgi saistīta ar nelaimes gadījumu, fonds izmaksā materiālās palīdzības summu biedra iepriekš norādītajai personai – labuma guvējam, ja tāds nav norādīts, materiālo palīdzību saņem pirmorganizācijas lēmumā norādītā persona.

Pirmorganizācijai fondam jāiesniedz sekojoši dokumenti:

· aizpildīts nelaimes gadījuma materiālās palīdzības prasības pieteikums, kuru aizpilda un iesniedz pirmorganizācijas priekšsēdētājs;

· miršanas apliecības kopija;

· citi ar nelaimes gadījumu saistīti dokumenti, kurus pieprasa fonda Valde.
Izmaksājot materiālo palīdzību par nāves gadījumu, no tās tiek atskaitītas iepriekš izmaksātās materiālās palīdzības summas (par traumu, kaulu lūzumiem, ārstēšanos) sakarā ar esošo nelaimes gadījumu, lai nepārsniegtu maksimālo materiālās palīdzības summu, kā arī ieturēts iedzīvotāju ienākuma nodoklis.

	7.
	Materiālā palīdzība ārstēšanās izdevumu segšanai
	Līdz € 500,-


Fonds sniedz materiālo palīdzību miesas bojājumu ārstēšanai, kas radušies nelaimes gadījuma rezultātā, ja tie netiek savādāk segti saskaņā ar likumdošanu.

Fonds sniedz materiālo palīdzību tikai par tiem izdevumiem, kas LIZDA biedram pašam jāsedz par ārstēšanos Latvijas Republikā reģistrētās ārstniecības iestādēs, un kas ir apliecināti ar finanšu un medicīniskiem dokumentiem.
Fondam iesniedzamas ārstēšanās izdevumu dokumentu kopijas ar iesniedzēja vārdu, uzvārdu un personas kodu. Par iegādātajiem medikamentiem jāiesniedz stingrās uzskaites kvīšu vai čeku oriģināli vai kopijas.
Tiek apmaksāti izmeklējumi valsts noteiktajā apjomā, ja norīkojumu izsniedzis ģimenes ārsts. Speciālistu konsultācijas tiek apmaksātas līdz € 10,00 apjomā par katru reizi. Par katru izmeklēšanas veidu (MR, USG, USS, utt.) un injekcijām ir noteikts limits € 40,00.
Ārstēšanās izdevumi ietver:
· par pamatotiem uzskatāmos izdevumus, kas saistīti ar medicīnā vispāratzītu metožu lietošanu traumas izmeklēšanai un ārstēšanai, kuras nozīmējis un sniedzis ģimenes ārsts; 

· izdevumus par ārstēšanā pielietotiem valsts institūciju atzītiem medikamentiem, kurus izrakstījis ārsts;

· izdevumus, par ārsta nozīmētās miesas bojājumu ārstēšanai nepieciešamās medicīniskās pagaidu palīgiekārtas īri (kruķi, ortozes u.c.)  līdz  € 50.00;
· nelaimes gadījuma rezultātā gūtu zobu traumatisku bojājumu ārstēšanas izdevumus;

· izdevumus par nepieciešamo fizikālo terapiju un masāžu pēc nelaimes gadījuma, kur viena veida ārstēšanās kurss ietver ne vairāk kā desmit procedūras, tiek apmaksātas 50 % apmērā.

Netiek atlīdzināti sekojoši ārstēšanās izdevumi:
· par operācijām (anestēziju, manipulācijas utml);
· par rehabilitāciju, uzturēšanos rehabilitācijas centros, dienas stacionāros, sanatorijās vai atpūtas namos;

· par plastiskās ķirurģijas operācijām;

· par zobu vai protēžu labošanu, ja to bojājums radies sakodiena rezultātā, pat ja to iespaidojis ārējs faktors; 

· uzturēšanās/apmešanās izdevumus stacionārā, tai skaitā paaugstināta servisa izdevumus;
· briļļu un lēcu iegādi;
· par pastāvīgajiem medicīniskajiem līdzekļiem (protēzēm, endoprotēzēm, zobu protezēšanu, invalīdu ratiņiem, utt.);

· par aprūpi un palīdzību mājās, vai citiem zaudējumiem, kas pielīdzināmi iepriekš minētajiem;

· par netradicionālās medicīnas pakalpojumiem (adatu terapija, homeopātija, utt.)

Ja skaidri redzams, ka medicīniskie izdevumi būtiski pārsniedz vispārpieņemtu, LR pastāvošu vidējo izmaksu līmeni, tad fonda Valdei ir tiesības samazināt materiālās palīdzības summu par to daļu, kas pārsniedz vispārpieņemtu izmaksu līmeni, taču ne vairāk, kā līdz vidējā līmeņa izmaksām.

4. Materiālās palīdzības piešķiršanas un izmaksas kārtība.
Pēc nelaimes gadījuma (izņemot nāves gadījumu) LIZDA biedram nekavējoties jāgriežas pie ārsta un jāievēro ārsta noteiktā ārstēšana. Krimināltraumu gadījumā nekavējoties jāziņo policijai. 

Visi ar nelaimes gadījumu saistītie dokumenti jāiesniedz LIZDA Nelaimes gadījumu fondam viena gada  laikā no traumas (nāves) brīža, pretējā gadījumā atlīdzība netiek izmaksāta. 
Pamats materiālās palīdzības piešķiršanai ir fonda nolikumā paredzētajos gadījumos. Cietušais aizpilda „Nelaimes gadījuma materiālās palīdzības prasības pieteikumu”(skat. Pielikumu), kuru apstiprina attiecīgās arodorganizācijas priekšsēdētājs un nosūta fonda Valdei.
Ja cietušais nav griezies pie ārsta nekavējoši (vai vēlākais 5 dienu laikā) tad materiālā palīdzība netiek izmaksāta. 

Ja nelaimes gadījums ir darba trauma, tad jāiesniedz „Akts par nelaimes gadījumu darbā” kopija vai darba devēja izziņa. Ja šie dokumenti nav noformēti un iesniegti, tad fonda Valde tiesīga samazināt materiālo palīdzību par 25%.

LIZDA biedra pienākums ir sniegt visu fonda Valdes pieprasīto informāciju, kas nepieciešama nelaimes gadījuma izvērtēšanai un materiālās palīdzības piešķiršanai.

Nelaimes gadījuma materiālās palīdzības prasības pieteikumam jāpievieno sekojoši dokumenti:

· dokumenti, kas apliecina nelaimes gadījuma iestāšanās faktu (ārstniecības, izmeklēšanas, Valsts ugunsdrošības un glābšanas dienesta, tiesu u.c. iestāžu dokumenti, Veselības un darbspēju ekspertīzes ārstu komisijas slēdziens, miršanas apliecības kopija, policijas izziņa par negadījumu, darba traumas gadījumā – akts par nelaimes gadījumu darbā, citi nepieciešamie dokumenti);

· ārstēšanās izdevumu kases čeku oriģināli (kopijas) vai stingrās uzskaites kvītis, kas satur sekojošu informāciju: 

· pakalpojuma sniedzēja nosaukums, reģ. Nr., juridiskā adrese,

· pakalpojuma saņēmēja vārds, uzvārds, personas kods,
· saņemtā pakalpojuma veids (pilns pakalpojuma atšifrējums),
· medikamentu recepšu kopijas;

· saņemtā pakalpojuma cena,
· pakalpojuma saņemšanas datums, paraksts.
· stingrās uzskaites kvītis un kases čeki gadījumos, ja kases čeks nesatur visu augstākminēto informāciju.

Ja nelaimes gadījuma izraisītos miesas bojājumus vai atveseļošanos būtiski iespaido cita trauma vai slimība, kas nav saistīta ar nelaimes gadījumu, materiālā palīdzība par invaliditāti vai ārstēšanās izdevumiem, vai dienas nauda tiek izmaksāta tādā apmērā, kādu izraisītu nelaimes gadījums, ja cita trauma vai slimība nebūtu.

Fonds iesniegumu izskata 40 dienu laikā pēc visu pieprasīto dokumentu saņemšanas. Atsevišķu iesniegumu izskatīšanai fonds var sasaukt ārkārtas sēdes (arī veicot aptauju), pieaicināt attiecīgās arodorganizācijas priekšsēdētāju, kā arī speciālistus.

Materiālo palīdzību ieskaita LIZDA biedra bankas kontā.

Fonds var samazināt materiālo palīdzību, bet ne vairāk kā par 50% no pienākošās summas, ja biedrs nav izpildījis kādu no šajos noteikumos minētajām prasībām.

Strīdus par materiālās palīdzības piešķiršanu no fonda līdzekļiem izskata LIZDA Valde un tās lēmums ir galīgs.

Fonda valde izskata arī dokumentu kopijas. Oriģinālus nav nepieciešams sūtīt pa pastu vai nogādāt birojā. Dokumentu glabāšanas termiņš ir 1 gads. Dokumentus par traumu var sūtīt pa pastu uz adresi: Blaumaņa iela 32-3, Rīga, LV-1011 vai uz e-pastu: fonds@lizda.lv

4. Fonda darbības uzraudzība.

Fonda Valde reizi gadā atskaitās LIZDA Padomei par fonda darbību un tās finansiālajiem rezultātiem. 

LIZDA Revīzijas komisija reizē ar LIZDA darbības pārbaudi veic arī fonda darbības pārbaudi.
Tabula Nr. 1
Tabula apdrošināšanas atlīdzības aprēķināšanai kaulu lūzumu un traumu gadījumos

	Kaulu lūzumi: 
	No 2500 €

	- Galvaskauss, izņemot degunu un zobus, neatkarīgi no lauzto kaulu skaita 
	12-15%

	- Mugurkaula skriemelis
	6-8%

	- Iegurņa kauls izņemot iegurņa locītavu, neatkarīgi no lauzto kaulu skaita
	9%

	- Augšstilbs
	9%

	- Apakšstilbs, ceļa locītava
	8%

	- Pēdas pamatnes kauli, neatkarīgi no lauzto kaulu skaita, pēdas locītava
	6%

	- Kājas īkšķis un I metatarsālais kauls
	4%       

	- II-V kājas pirksts par katru pirkstu neatkarīgi no lauzto kaulu skaita
	3%

	- II-V kājas metatarsālie, neatkarīgi no lauzto kaulu skaita
	5%

	- Apakšžoklis
	9%

	- Deguns
	5%

	- Atslēgas kauls, lāpstiņa, astes kauls
	5%

	- Krūšu kauls
	6%

	- Ribas, par katru ribu
	2%

	- Augšdelms, elkoņa locītava
	8%     

	- Apakšdelms, plaukstas locītava,
	6%

	- Plaukstas kauli, neatkarīgi no lauzto kaulu skaita
	5%

	- Rokas pirksti, par katru pirkstu neatkarīgi no lauzto kaulu skaita
	3%

	Amputācija:
	

	- Rokas pirksts
	10%

	- Plauksta
	15%

	- Apakšdelms
	17%

	- Augšdelms
	18%

	- Pēda
	17%

	- Apakšstilbs
	22%

	- Augšstilbs
	30%

	Traumas:
	

	- Smadzeņu sasitums

	10%

	- Smadzeņu satricinājums (sākot ar vidēji smagu pakāpi un hospitalizāciju)
	3-7%

	- Iekšējo orgānu sasitums (liesa, aknas, nieres)
	7%   

	- Apdegumi, sākot ar IIB pakāpes apdegumiem, par apdegušās ķermeņa virsmas katru %
	1%

	- Kaulu plīsums
	3%

	- Saišu plīsums
	4%

	- Pilnīgs saišu pārrāvums
	5%     

	- Meniska bojājums
	7%

	- Galvas sasitums
	1-2%

	- Diska trūce (traumas rezultātā)
	3%

	- Acs trauma
	3%

	-Sīkās traumas (locītavas izmežģījums, saišu sastiepums, muskuļaudu bojājums (brūce sākot no 2 cm) plaši ādas bojājumi)
	1-2%

	Laima slimība, ērču encefalīts
	7%


*DOKUMENTS PARAKSTĪTS AR DROŠU ELEKTRONISKO PARAKSTU

